钦定古今图书集成/理学汇编/经籍典/第085卷 > 文献通考 > 《论程氏易传》
## 钦定古今图书集成/理学汇编/经籍典/第085卷 > 文献通考 > 《论程氏易传》

按：伊川之《易》，精于义理而略于卜筮象数，此固先儒
之说。然愚尝以为《易》之象数卜筮，岂出于义理之外？
盖有此理则有此象，有此数，而卜筮之说，其所谓“趋
吉避凶”，“惠迪从逆”云者，又未尝不一出于义理。平时
本诸践履，则观象玩辞，此义理也；一旦谋及卜筮，则
观变玩占，亦此义理也，初不必岐而二之。然言出于
圣贤之口，则单辞片语，皆有妙理，假借旁通，悉为至
教。往往多借《易》以明理，初不拘于说《易》也，自夫子而
然矣。何也？“君子学以聚之，问以辨之，宽以居之，仁以
行之”，为乾九二而言也。而《干》之九二，岂有学问宽仁
之义乎？“日往则月来，月往则日来，日月相推而明生
焉”；“寒往则暑来，暑往则寒来，寒暑相”推而岁成焉，为
《咸》九四而言也。而《咸》之九四，岂有岁时代谢之义乎？
盖其初因讲《易》，遂借《易》以言理，言理虽精，而于《易》此
卦此爻之旨则远矣。如程子因“君子豹变”而发为“自
暴自弃”之论，因“君子得舆”而发为“匪风下泉”之论，亦
是意也。晦庵所谓不看本文，自成一书者是已。